## Rješenje Ustavnog suda Republike Hrvatske broj U-III-108/1995. od 1. ožujka 1995.

### NN 17/1995 (10.3.1995.), Rješenje Ustavnog suda Republike Hrvatske broj U-III-108/1995. od 1. ožujka 1995.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić predsjednik
Suda. te suci Zdravko Bartovčak, dr. Velimir Belajec, dr. Nikola
Filipović, Ante Jelavić, mr. Vojislav Kučeković,
mr. Hrvoje Momčinović, Ivan Marijan Severinac i Mladen Žuvela,
odlučujući o ustavnoj tužbi PP "M.".d.d. Z., na
sjednici održanoj 1. ožujka 1995. godine, donio je

## Rješenje

1. Ustavna tužba se odbacuje

2. Ovo rješenje objavit će se u "Narodnim novinama".

Obrazloženje:

Zastupnik PP "M." d.d. Z. podnio je ustavnu tužbu povodom
rješenja Uprave za imovinsko-pravne poslove, Ministarstva pravosuđa
Republike Hrvatske Klasa: 942-01/93-01/199 Ur. broj: 514-05-7/2-94-3, od
9. prosinca 1994. godine U tužbi navodi da u upravnom postupku u kojem
je donijeto navedeno rješenje nema status stranke i kao zainteresirana
osoba nije legitimiran za podnošenje tužbe Upravnom sudu Republike Hrvatske.
S obzirom na to smatra dopuštenim podnošenje predmetne ustavne tužbe.

Ustavna tužba nije dopuštena.

Članak 28 stavak 1. i 3. Ustavnog zakona o Ustavnom sudu Republike
Hrvatske ("Narodne novine", broj 13/91) propisuje da svatko može
podnijeti Ustavnom sudu ustavnu tužbu, ako smatra da mu je odlukom sudbene,
upravne vlasti ili drugih tijela koja imaju javne ovlasti, povrijeđeno
jedno od Ustavom utvrđenih sloboda i prava čovjeka i građanina
Nadalje, u stvarima u kojima je dopušten upravni spor, odnosno revizija
u parničnom ili izvanparničnom postupku, pravni put je iscrpljen
nakon što je odlučeno i o tim pravnim sredstvima. Podnositelj ustavne
tužbe navodi da upravni spor nije pokrenuo jer da kao zainteresirana osoba
nije ovlašten na podnošenje tužbe pred Upravnim sudom Republike Hrvatske.

Međutim, prema odredbi članka 16. Zakona o upravnim sporovima
("Narodne novine", broj 53/91, 9/92 i 77/92), treća osoba
kojoj bi poništaj osporenog upravnog akta neposredno bio na štetu (zainteresirana
osoba) ima u sporu položaj stranke. Prema tome podnositelj ustavne tužbe,
kao zainteresirana osoba, ima pravo podnošenja tužbe Upravnom sudu Republike
Hrvatske, a osim toga i uputom o pravnom lijeku rješenja Uprave za imovinskopravne
poslove Ministarstva pravosuđa Republike Hrvatske poučen je
o mogućnosti pokretanja upravnog spora pred Upravnim sudom Republike
Hrvatske. Podnositelj ustavne tužbe protiv gore navedenog rješenja nije
pokrenuo upravni spor, dakle dopušteni pravni put nije iscrpljen, pa je
stoga valjalo odbaciti ustavnu tužbu temeljem članka 58. Poslovnika
Ustavnog suda Republike Hrvatske ("Narodne novine", broj 29/94).

Odluka o objavi ovog rješenja temelji se na odredbi članka 20.
Ustavnog zakona o Ustavnom sudu Republike Hrvatske.

Broj: U-III-108/1995

Zagreb,1. ožujka 1995.

USTAVNI SUD REPUBLIKE HRVATSKE

Predsjednik

**Jadranko Crnić,** v. r.

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Rješenje, NN 17/1995-348